b'\n_START_ARTICLE_\nRumenoplavuti tun\n_START_SECTION_\nOpis\n_START_PARAGRAPH_\nSvoje ime je vrsta dobila po izraziti rumeni barvi hrbtne in predrepne plavuti, ki so lahko pri odraslih ribah izjemno dolge. Prav tako so lahko izjemno dolge prsne plavuti odraslih primerkov. Osnovna barva rumenoplavutega tuna je temno modra, ki na bokih prehaja v srebrno. Vzdol\xc5\xbe bokov poteka okoli 20 vertikalnih prog._NEWLINE_Ta vrsta lahko dose\xc5\xbee do 240\xc2\xa0cm v dol\xc5\xbeino in lahko tehta tudi do 200\xc2\xa0kg.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nRumenoplavuti tun je pela\xc5\xa1ka riba, ki se rada zdru\xc5\xbeuje v jate, tudi z drugimi ribjimi vrstami podobne velikosti. Pogosto je ta vrsta opa\xc5\xbeena skupaj z delfini, kiti, kitovci, pa tudi z morskimi \xc5\xbeelvami. Jate teh rib se zadr\xc5\xbeujejo do globine okoli 100 m._NEWLINE_Rumenoplavuti tun je ena gospodarsko najbolj pomembnih ribjih vrst, izjemno priljubljena pa je tudi za \xc5\xa1portni ribolov saj je roparica, ki se prehranjuje z drugimi ribjimi vrstami, pa tudi z glavono\xc5\xbeci in raki.'